За сениорску репрезентацију Србије је дебитовао на Светском првенству 2014. и освојио сребрну медаљу. Јовић је уносио велику свежину у тим када је улазио на паркет. Покупио је симпатије кошаркашке јавности и навијача, а у финалу је имао сјајно додавање после контранапада за закуцавање Владимира Штимца. У девет утакмица је проводио у игри просечно 16 минута уз учинак од три поена, 2,1 скок, 1,7 асистенција и 1,33 украдене лопте, по чему је био најбољи у екипи. За два поена је шутирао 64,3% (9/14), а са линије слободних бацања 85,7% (6/7).